32000D0585
L 251/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 септември 2000 година
за определяне на ветеринарно-санитарните и здравните изисквания и ветеринарното сертифициране за вноса на месо от дивеч и отгледан във ферми дивеч, както и на заешко месо от трети страни, и за отмяна на Решения 97/217/ЕО, 97/218/ЕО, 97/219/ЕО и 97/220/ЕО на Комисията
(нотифицирано под номер C(2000) 2492)
(текст от значение за ЕИП)
(2000/585/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/494/ЕИО на Съвета от 26 юни 1991 г. относно ветеринарно-санитарните условия, регулиращи търговията в рамките на Общността и вноса от трети страни на прясно месо от домашни птици (1), изменена с Директива 1999/89/ЕО (2), и по-специално членове 11, 12 и 14 от нея,
като взе предвид Директива 92/118/ЕИО на Съвета от 17 декември 1992 г. за определяне на ветеринарно-санитарните и здравните изисквания относно търговията и вноса в Общността на продукти, които не са подчинени, по отношение на посочените изисквания, на специалните правила на Общността, посочени в глава I от приложение А към Директива 89/662/ЕИО и, по отношение на патогените, на Директива 90/425/ЕИО (3), последно изменена с Директива 97/79/ЕО (4), и по-специално член 10 от нея,
като взе предвид Директива 92/45/ЕИО на Съвета от 16 юни 1991 г. относно ветеринарно-санитарните и здравните проблеми, свързани с убиването на дивеч и пускането на пазара на месо от дивеч (5), последно изменена с Директива 97/79/ЕО, и по-специално член 16, параграф 2, буква в) и член 16, параграф 3 от нея,
като има предвид, че:
(1)
Решение 97/217/ЕО на Комисията (6), последно изменено с Решение 2000/161/ЕО (7), установява групи от трети страни, които са в състояние да използват ветеринарното сертифициране за внос на месо от дивеч и отгледан във ферми дивеч, както и на заешко месо от трети страни.
(2)
Решение 97/218/ЕО на Комисията (8) определя ветеринарно-санитарните и здравните изисквания и ветеринарното сертифициране за внос на месо от дивеч (с изключение на месо от диви свине) от трети страни.
(3)
Решение 97/219/ЕО на Комисията (9), последно изменено с Решение 2000/162/ЕО (10), определя ветеринарно-санитарните и здравните изисквания и ветеринарното сертифициране за вноса на месо от дивеч, отгледан във ферми, и заешко месо от трети страни.
(4)
Решение 97/220/ЕО на Комисията (11) определя ветеринарно-санитарните и здравните изисквания и ветеринарното сертифициране за внос на месо от диви свине от трети страни.
(5)
За да се улесни консултирането и осигуряването на прозрачност на законодателството на Европейския съюз, както и за да се актуализират ветеринарно-санитарните и здравните изисквания и ветеринарното сертифициране за внос на месо от дивеч и отгледан във ферми дивеч, и на заешко месо от трети страни, се смята за необходимо да се създаде единно решение; следователно Решения 97/217/ЕО, 97/218/ЕО, 97/219/ЕО и 97/220/ЕО трябва да бъдат отменени.
(6)
Предвид това, че трябва да се приложи нов режим на сертифициране за съответните страни на износ, следва да се осигури определен период от време за неговото изпълнение.
(7)
Настоящото решение се преразглежда в светлината на развитието на здравния статус в териториите по произход и по-специално в рамките на прилагането на споразумения между Общността и третите страни относно въпросите, за които се касае това решение, особено по отношение на член 5 от Споразумението между Европейската общност и правителството на Канада относно санитарните мерки за защита на общественото здраве и здравето на животните при търговията с живи животни и животински продукти и на член 6 от Споразумението между Европейската общност и Съединените американски щати относно санитарните мерки за защита на общественото здраве и здравето на животните при търговия с живи животни и животински продукти.
(8)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
За целите на настоящото решение „пернат дивеч, отгледан във ферми“ означава пъдпъдъци, гълъби, фазани, яребици и всякакъв друг пернат дивеч. Изключват се кокошки, пуйки, токачки, патици, гъски и щраусови птици.
Член 2
1. Държавите-членки разрешават вноса на категориите прясно месо, както следва:
-
месо, без карантии, от чифтокопитен дивеч, с изключение на диви свине,
-
месо от отгледан във ферми чифтокопитен дивеч, с изключение на отгледани във ферми диви свине,
-
месо, с изключение на карантии, от диви свине,
-
месо от диви свине, отгледани във ферми,
-
месо от пернат дивеч, без карантии, освен за неоскубани и неизкормени птици,
-
месо от пернат дивеч, отгледан във ферми,
-
месо, с изключение на карантии, от диви еднокопитни животни, определено като месо от зебра,
-
месо от диви зайци, без карантии, освен за неодрани и неизкормени зайци,
-
месо от зайци, отгледани във ферми,
-
месо, без карантии, от диви сухоземни бозайници, с изключение на диви копитни животни и зайци,
произхождащо от териториите, определени в приложение I, ако последните отговарят на условията от съответния ветеринарно-санитарен сертификат, установен в приложение III, съгласно постановеното в приложение II към настоящото решение.
2. Държавите-членки разрешават внасянето на тяхна територия на месо от дивеч и отгледан във ферми дивеч и на заешко месо от страните на произход съобразно специалните условия, изисквани в приложение II и описани в приложение IV. Тези специфични условия трябва да бъдат представени от страната на износ в раздел V от всеки образец на сертификат, установен в приложение III.
Член 3
Настоящото решение влиза в сила шестдесет дни след публикуването му в Официален вестник на Европейските общности.
Член 4
1. Решения 97/217/ЕО, 97/218/ЕО, 97/219/ЕО и 97/220/ЕО на Комисията се отменят на датата на влизане в сила на настоящото решение, както е посочено в член 3.
2. Държавите-членки разрешават вноса на прясното месо, за което се отнася настоящото решение, произведено и сертифицирано съгласно изискванията на Решения 97/217/ЕО, 97/218/ЕО, 97/219/ЕО и 97/220/ЕО на Комисията през 35-те дни след датата, посочена в член 3.
Член 5
Адресати на настоящото решение са държавите-членки.
Съставено в Брюксел на 7 септември 2000 година.